TUF ปลื้มทริส คงเครดิต A+
TUF เผย ทริสคงอันดับเครดิตองค์กรและหุ้นกู้ที่ระดับ A+ แนวโน้ม Stable สะท้อนให้เห็นถึงสถานะที่แข็งแกร่งในการดำเนินธุรกิจ และศักยภาพทางการแข่งขันของบริษัทในอุตสาหกรรมอาหารทะเลระดับโลก
17 ม.ค. 2554

TUF เผย ทริสคงอันดับเครดิตองค์กรและหุ้นกู้ที่ระดับ A+ แนวโน้ม Stable สะท้อนให้เห็นถึงสถานะที่แข็งแกร่งในการดำเนินธุรกิจ และศักยภาพทางการแข่งขันของบริษัทในอุตสาหกรรมอาหารทะเลระดับโลก 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ หรือ ทียูเอฟ ผู้ผลิตและส่งออกอาหารทะเลแช่เยือกแข็งและบรรจุกระป๋องรายใหญ่ของไทย กล่าวถึงอันดับเครดิตนี้ว่า “มีความภูมิใจอย่างมากที่ทริสยังให้ความเชื่อมั่นในการดำเนินธุรกิจของบริษัท ซึ่งก่อนหน้านี้ทริสได้ประกาศ CreditAlert ให้กับบริษัทในระดับ Developing หรือ ยังไม่ชัดเจน กับอันดับเครดิตองค์กรและตราสารหนี้ของบริษัท หลังจากที่บริษัทประกาศเข้าซื้อกิจการ MW Brands ในยุโรป เมื่อเดือนกรกฎาคม 2553 
สำหรับการเปลี่ยนแปลง CreditAlert จากระดับ Developing มาเป็นระดับ Stable นี้ จะเป็นสัญญาณที่ดีให้กับนักลงทุนที่ลงทุนกับบริษัท นอกจากนี้ยังสะท้อนให้เห็นว่า ทริสและนักลงทุนตราสารหนี้ให้ความเชื่อมั่นในธุรกิจของบริษัท หลังจากที่ได้ให้ข้อมูลและอธิบายถึง แนวทางและกลยุทธ์การดำเนินธุรกิจ รวมถึงวิธีการควบคุมความเสี่ยงต่างๆ ของบริษัท ซึ่งในขณะเดียวกันก็ได้สะท้อนความเชื่อมั่นกลับมายังบริษัทด้วยเช่นเดียวกัน ทำให้บริษัทมีความเชื่อมั่นการใช้ประโยชน์จากตลาดตราสารหนี้ในการระดมทุนเพื่อขยายธุรกิจ
“และการที่ทริสคงอันดับเครดิต A+ ด้วยแนวโน้ม Stable แสดงให้เห็นถึงความสามารถในการบริหารจัดการที่ดีของบริษัท พร้อมกับแสดงให้เห็นว่า นโยบายและกลยุทธ์ที่บริษัทดำเนินมาในลักษณะ Conservative นั้น เป็นหลักปฏิบัติที่ดีที่สร้างความสำเร็จให้กับบริษัท ซึ่งการที่บริษัทมีการเติบโตที่ดี ก็จะสามารถสร้างอัตราผลตอบแทนที่ดีให้กับนักลงทุนและผู้ถือหุ้นได้” นายธีรพงศ์ กล่าวทิ้งท้าย